Skikking bereik ná ouma in hospitaal aan stoel vasgebind isMartha Marais (76) lê vasgebind in die Mamelodi-hospitaal. (Foto: verskaf) Die familie van Martha Marais (76) wat verlede jaar aan ŉ stoel in die wagkamer van die Mamelodi-hospitaal in Pretoria vasgebind was, het ’n skikking met die Gautengse departement van gesondheid bereik. Dr. Bandile Masuku, LUR vir gesondheid in Gauteng, het Sondag in ’n verklaring gesê besonderhede van die ooreenkoms kan weens die vertroulikheid daarvan nie bekend gemaak word nie. Luidens die verklaring is albei partye van mening dat die skikking omvattend en billik is aangesien dit aandag gee aan die verbetering van die mediese fasiliteit se protokol . Maroela Media het vroeër berig ’n video en foto’s is in Mei verlede jaar op sosiale media versprei waarin gesien kan word hoe die 76-jarige Martha op die vloer spartel terwyl sy aan die stoel vasgemaak is. Op die video kan gehoor word hoe haar dogter Stephnie Marais woedend is en eis dat haar ma onmiddellik losgemaak word. “Nie eens ŉ dier word só vasgemaak nie,” het Shalane Marais, Martha se kleindogter, destyds gesê. “Ek wil mev. Marais en haar familie opreg om verskoning vra vir die trauma wat hulle ervaar het. Die departement het ’n verantwoordelikheid om toe te sien dat dit nie weer gebeur nie. Dit is nou die tyd om die Marais-gesin toe te laat om te genees en aan te gaan met hul lewens,” sê Masuku in die verklaring. “Ons beklemtoon ons onwrikbare toewyding tot menswaardigheid en die verbetering van gesondheidsorg van gehalte. In hierdie kwartaal is een van ons strategiese doelwitte om pasiënte se ervaring van gesondheidsorg te verbeter. Die vyfjaarbeplanningsproses is amper afgehandel en hulpbronne word geprioritiseer om pasiënte se ervaring by ons fasiliteite te verbeter,” sê die LUR.